## Odluka o upisu obveznih blagajničkih zapisa Hrvatske narodne banke

### NN 132/2007 (24.12.2007.), Odluka o upisu obveznih blagajničkih zapisa Hrvatske narodne banke

# HRVATSKA NARODNA BANKA

**3754**

Na temelju članka 8. stavka 2., članka 9. i članka 39. stavka 2. pod i) Zakona o
Hrvatskoj narodnoj banci (»Narodne novine«, br. 36/2001. i 135/2006.) guverner
Hrvatske narodne banke donio je 5. prosinca 2007.

## ODLUKU

### O UPISU OBVEZNIH BLAGAJNIČKIH ZAPISA HRVATSKE NARODNE BANKE

OPĆE ODREDBE

I.

Ovom odlukom određuju se uvjeti, način, rokovi i iznos upisa obveznih
blagajničkih zapisa Hrvatske narodne banke nominiranih u kunama (u nastavku
teksta: obvezni blagajnički zapisi).

II.

Obvezne blagajničke zapise upisuju sljedeće financijske institucije:
– banke i štedne banke osnovane u Republici Hrvatskoj u skladu sa Zakonom o
bankama
– podružnice stranih banaka u Republici Hrvatskoj osnovane u skladu sa Zakonom o
bankama
(u nastavku teksta: banke).
Obvezne blagajničke zapise ne upisuju sljedeće financijske institucije:
– štedionice specijalne namjene (stambene štedionice) i banke kada je to
posebnim zakonom propisano
– Hrvatska banka za obnovu i razvitak.

III.

Obvezne blagajničke zapise dužna je upisati ona banka koja na kraju obračunskog
razdoblja u odnosu na 31. prosinca 2007. ostvari rast plasmana iz točke VI.
stavaka 2., 3., 5., 6., 7. i 9. ove odluke po stopi većoj od stope dopuštene za
to razdoblje.
Obračunsko razdoblje za obračun rasta plasmana iz točke VI. stavaka 2., 3., 5.,
6., 7. i 9. ove odluke uvijek počinje 1. siječnja 2008., a završava posljednjega
kalendarskog dana svakog mjeseca.
Dopuštena stopa rasta za svako obračunsko razdoblje iz stavka 2. ove točke
utvrđuje se na sljedeći način:
– u obračunskom razdoblju od 1. do 31. siječnja 2008. dopuštena stopa rasta
plasmana iznosi 1%
– u svakom idućem obračunskom razdoblju dopuštena stopa rasta plasmana povećava
se za 1 postotni bod.

IV.

U slučaju pripajanja ili spajanja banaka rast plasmana banke i prodaja
potraživanja s osnove danih kredita nakon statusnih promjena utvrđuju se na
osnovi konsolidiranih podataka, polazeći od pretpostavke da su banke koje su
sudjelovale u pripajanju, odnosno spajanju, bile jedna banka na dan 31. prosinca
2007.

V.

Štedna banka nastala preoblikovanjem iz štedno-kreditne zadruge u skladu s
odredbama članka 81. Zakona o kreditnim unijama (»Narodne novine«, br.
141/2006.) obvezna je upisati obvezne blagajničke zapise ako na kraju
obračunskog razdoblja u odnosu na posljednji kalendarski dan u mjesecu u kojem
je upisana u sudski registar ostvari rast plasmana iz točke VI. stavaka 2., 3.,
5., 6., 7. i 9. ove odluke po stopi većoj od stope dopuštene za to razdoblje.
Za štednu banku iz stavka 1. ove točke obračunsko razdoblje uvijek počinje 1.
kalendarskog dana u mjesecu koji slijedi nakon mjeseca u kojem je upisana u
sudski registar, a završava posljednjega kalendarskog dana svakog mjeseca.
Banka i štedna banka upisana u sudski registar nakon stupanja na snagu ove
odluke, osim štedne banke iz stavka 1. ove točke, obvezna je upisati obvezne
blagajničke zapise ako na kraju obračunskog razdoblja u odnosu na posljednji
kalendarski dan u mjesecu po isteku 3 mjeseca od dana upisa u sudski registar
ostvari rast plasmana iz točke VI. stavaka 2., 3., 5., 6., 7. i 9. ove odluke po
stopi većoj od stope dopuštene za to razdoblje.
Za banku i štednu banku iz prethodnog stavka ove točke obračunsko razdoblje
uvijek počinje po isteku 3 mjeseca od dana upisa u sudski registar, i to 1.
kalendarskog dana sljedećeg mjeseca, a završava posljednjega kalendarskog dana
svakog mjeseca.
Dopuštena stopa rasta plasmana za prvo obračunsko razdoblje iz stavaka 2. i 4.
ove točke iznosi 1%, a u svakom idućem obračunskom razdoblju ta se stopa
povećava za 1 postotni bod.

OBUHVAT PLASMANA ZA IZRAČUN OSNOVICE

VI.

U smislu ove odluke pod plasmanima se podrazumijevaju određeni dio imovine i
određene izvanbilančne stavke.
Dio imovine koji se u smislu ove odluke smatra plasmanima jest ukupna imovina
iskazana u posljednjem retku bilance prema obrascu BS1-2 Nekonsolidiranoga
mjesečnoga statističkog izvješća banke uvećana za posebne rezerve za
identificirane gubitke na skupnoj osnovi i ispravak vrijednosti te umanjena za
sljedeće stavke imovine:
– gotovinu
– depozite kod Hrvatske narodne banke
– blagajničke zapise Hrvatske narodne banke
– kredite bankama (domaćim i stranim) i depozite kod banaka (domaćih i stranih)
– ostala potraživanja od nerezidenata
– vrijednosne papire Republike Hrvatske i republičkih fondova
– kredite odobrene Republici Hrvatskoj i republičkim fondovima
– preuzetu imovinu, materijalnu imovinu (umanjenu za amortizaciju),
nematerijalnu imovinu, plemenite metale i ostalo
– plasmane odobrene iz sredstava Hrvatske banke za obnovu i razvitak
– ostale oblike izloženosti prema Republici Hrvatskoj i republičkim fondovima.
U plasmane iz prethodnog stavka ove točke uključuje se i ukupan iznos prodanih
potraživanja s osnove danih kredita u obračunskom razdoblju i potraživanja koja
proizlaze iz poslova prodaje potraživanja s osnove danih kredita u kojima je
banka pokrovitelj, inicijator ili bilo koji drugi sudionik prodaje potraživanja
s te osnove.
Odbitne stavke u smislu ove odluke nisu plasmani osigurani vrijednosnim papirima
i jamstvom Republike Hrvatske.
Izvanbilančne stavke koje se u smislu ove odluke smatraju plasmanima jesu:
– garancije
– akreditivi
– mjenice
– okvirni krediti i obveze financiranja
– ostale rizične klasične izvanbilančne stavke
– otpisana potraživanja iskazana u izvanbilančnoj evidenciji.
U plasmane se uključuje i ukupan iznos kredita i zajmova odobrenih rezidentima
od strane pravnih osoba sa sjedištem u Republici Hrvatskoj u kojima banka ima
kontrolu u skladu s odredbama članka 11. stavka 2. Zakona o bankama (»Narodne
novine«, br. 84/2002. i 141/2006.) ili izravno ulaganje na temelju kojega
sudjeluje s 10 ili više posto u kapitalu te pravne osobe ili glasačkim pravima u
toj pravnoj osobi.
U plasmane se uključuje i ukupan iznos kredita i zajmova odobrenih rezidentima
od strane pravnih osoba sa sjedištem u Republici Hrvatskoj u kojima financijska
institucija koja nije obveznik upisa obveznih blagajničkih zapisa po ovoj odluci
ima izravan većinski udjel u kapitalu ili izravnu većinu glasačkih prava, ako
istodobno u banci koja je obveznik primjene ove odluke ima izravno ulaganje na
temelju kojega drži 25 ili više posto u kapitalu ili u glasačkim pravima banke.
U slučaju da su na temelju stavka 6. i 7. ove točke dvije ili više banaka
obvezne uključiti kredite i zajmove iste pravne osobe u plasmane, obveznik je
samo jedna banka, i to ona koja ima izravni većinski udjel ili izravnu većinu
glasačkih prava odnosno veće izravno ulaganje.
Osim kredita i zajmova iz stavka 6. i 7. ove točke u plasmane se uključuju i
potraživanja iz kredita i zajmova koje su pravne osobe iz stavka 6. i 7. ove
točke stekle kupnjom potraživanja ili na osnovi drugoga pravnog posla, na
temelju kojega su stupile u položaj vjerov­nika, ako ta potraživanja nisu
obuhvaćena stavkom 3. ove točke.
Odredbe stavka 6., 7. i 9. ove točke ne odnose se na kredite i zajmove odobrene
Republici Hrvatskoj i republičkim fondovima.

VII.

Pod prodajom potraživanja s osnove danih kredita u smislu ove odluke
podrazumijeva se svaki pravni posao u kojemu banka ustupa, s naknadom ili bez
nje, svoje tražbine s osnove kredita drugoj pravnoj ili fizičkoj osobi, čime se
zbog isključivanja pojedinih stavki iz bilančne i izvanbilančne evidencije
posljedično utječe na smanjenje plasmana definiranih u skladu s točkom VI. ove
odluke.

OSNOVICA ZA OBRAČUN OBVEZNIH BLAGAJNIČKIH ZAPISA

VIII.

Bilančni dio osnovice čini pozitivna razlika između:
a) stanja plasmana iz točke VI. stavaka 2. i 3. ove odluke na kraju obračunskog
razdoblja i
b) stanja tih plasmana na dan 31. prosinca 2007., uvećanog za iznos koji se
dobije primjenom dopuštene stope rasta plasmana za pojedino obračunsko razdoblje
iz točke III. stavka 3. ove odluke.
Izvanbilančni dio osnovice čini pozitivna razlika između:
a) stanja plasmana iz točke VI. stavka 5. ove odluke na kraju obračunskog
razdoblja i
b) stanja tih plasmana na dan 31. prosinca 2007. uvećanog za iznos koji se
dobije primjenom dopuštene stope rasta plasmana za pojedino obračunsko razdoblje
iz točke III. stavka 3. ove odluke.
Dio osnovice čini i pozitivna razlika između:
a) stanja plasmana iz točke VI. stavaka 6., 7. i 9. ove odluke na kraju
obračunskog razdoblja i
b) stanja tih plasmana na dan 31. prosinca 2007. uvećanog za iznos koji se
dobije primjenom dopuštene stope rasta plasmana za pojedino obračunsko razdoblje
iz točke III. stavka 3. ove odluke.
Osnovica za izračun iznosa upisa obveznih blagajničkih zapisa utvrđuje se kao
zbroj osnovica iz stavaka 1., 2. i 3. ove točke.
Za banke i štedne banke iz točke V. ove odluke, osnovica za izračun iznosa upisa
obveznih blagajničkih zapisa utvrđuje se u skladu sa stavcima 1., 2., 3. i 4.
ove točke primjenjujući odgovarajuće datume iz točke V. ove odluke.

STOPA UPISA OBVEZNIH BLAGAJNIČKIH ZAPISA

IX.

Stopa upisa obveznih blagajničkih zapisa je 75%.

UPIS OBVEZNIH BLAGAJNIČKIH ZAPISA

X.

Iznos za upis obveznih blagajničkih zapisa izračunava se primjenom stope iz
točke IX. ove odluke na osnovicu utvrđenu u skladu s točkom VIII. ove odluke.

XI.

Obvezni blagajnički zapisi upisuju se 20. kalendarskog dana u mjesecu na temelju
osnovice izračunate za obračunsko razdoblje koje završava posljednjega
kalendarskog dana prethodnog mjeseca.
Obvezni blagajnički zapisi izdaju se s rokom dospijeća od 360 dana.
Obvezni blagajnički zapisi izdaju se uz godišnju kamatnu stopu od 0,25%.

XII.

Na upisane obvezne blagajničke zapise Hrvatska narodna banka obračunava kamate
najkasnije petog dana poslije dospijeća upisanih obveznih blagajničkih zapisa, a
isplaćuje ih najkasnije osmog dana poslije njihova dospijeća.

XIII.

Hrvatska narodna banka neće otkupljivati obvezne blagajničke zapise iz ove
odluke prije njihova dospijeća, a banka koja ih je upisala ne može ih prije
njihova dospijeća prodati drugoj osobi.

IZVJEŠTAVANJE HRVATSKE NARODNE BANKE

XIV.

Obračun upisa obveznih blagajničkih zapisa banke sastavljaju na obrascu OBZ,
koji je sastavni dio ove odluke te se nalazi u prilogu.
Svi podaci koji se navode u obrascu OBZ iskazuju se u kunama i lipama.
Iznos za upis obveznih blagajničkih zapisa zaokružuje se na iznos u tisućama
kuna.
Ispunjeni obrazac OBZ banke su obvezne dostaviti u Hrvatsku narodnu banku, u
Sektor za centralnobankarske operacije, do 12 sati 20. kalendarskog dana u
mjesecu na temelju osnovice izračunate za obračunsko razdoblje koje završava
posljednjega kalendarskog dana prethodnog mjeseca.

XV.

Bez obzira na to koliki je intenzitet i koji je smjer promjene osnovice iz točke
VIII. ove odluke, svaka je banka dužna utvrditi promjene nastale u pojedinom
obračunskom razdoblju u odnosu na 31. prosinca 2007., a ako je upisana u sudski
registar nakon stupanja na snagu ove odluke, u odnosu na odgovarajući datum
utvrđen točkom V. ove odluke, te o tome izvijestiti Hrvatsku narodnu banku na
propisanom obrascu OBZ.

XVI.

Radnim danima u smislu ove odluke smatraju se dani od ponedjeljka do petka, a
neradnim se danima smatraju subota, nedjelja i blagdani. Ako je propisani dan
obračuna, upisa i dospijeća obveznih blagajničkih zapisa neradni, obveza koja se
mora izvršiti na taj dan prenosi se na prvi sljedeći radni dan.

KAZNENE ODREDBE

XVII.

Ako banka ne upiše obvezne blagajničke zapise u skladu s ovom odlukom, odnosno
ako nepravilno obračuna iznos u visini kojeg je dužna izvršiti upis obveznih
blagajničkih zapisa, na razliku do propisanog iznosa dužna je platiti naknadu
koja se plaća na obveznu pričuvu koja nije izdvojena u skladu s propisima.
Naknada iz stavka 1. ove točke plaća se za sve dane, uključujući i neradne,
tijekom kojih banka nije izvršila odredbe iz prethodnog stavka.

XVIII.

Hrvatska narodna banka naknadu iz točke XVII. ove odluke obračunava najkasnije
petog dana nakon dana kada su obvezni blagajnički zapisi upisani u propisanom
iznosu odnosno najkasnije petog dana poslije dospijeća upisanih obveznih
blagajničkih zapisa u skladu s točkom XI. ove odluke. Banke su dužne naknadu iz
točke XVII. ove odluke platiti najkasnije osmog dana nakon dana kada su obvezni
blagajnički zapisi upisani u propisanom iznosu odnosno najkasnije osmog dana
poslije dospijeća upisanih obveznih blagajničkih zapisa u skladu s točkom XI.
ove odluke.

PRIJELAZNE I ZAVRŠNE ODREDBE

XIX.

Obvezni blagajnički zapisi upisani na temelju Odluke o upisu obveznih
blagajničkih zapisa Hrvatske narodne banke (»Narodne novine«, br. 71/2007. i
100/2007.) dospijevaju stupanjem na snagu ove odluke.
Na obvezne blagajničke zapise iz stavka 1. ove točke Hrvatska narodna banka
obračunat će kamate najkasnije petog dana nakon dana dospijeća, a isplatiti ih
najkasnije osmog dana nakon dana dospijeća.
Kamatu iz stavka 2. ove točke Hrvatska narodna banka obračunat će i isplatiti po
kamatnoj stopi koja je jednaka kamatnoj stopi po kojoj Hrvatska narodna banka
plaća naknadu na sredstva izdvojenoga kunskog dijela obvezne pričuve u skladu s
točkom IV. Odluke o kamatnim stopama i naknadama Hrvatske narodne banke.
Banke su za obračunsko razdoblje od 1. srpnja do 31. prosinca 2007. u odnosu na
30. lipnja 2007. te za obračunsko razdoblje od 1. listopada do 31. prosinca
2007. u odnosu na 30. rujna 2007. obvezne u Hrvatsku narodnu banku 21. siječnja
2008. dostaviti obračun upisa obveznih blagajničkih zapisa sastavljen u skladu s
Odlukom o upisu obveznih blagajničkih zapisa Hrvatske narodne banke (»Narodne
novine«, br. 71/2007. i 100/2007.).
Po obračunu obveznih blagajničkih zapisa iz stavka 4. ove točke banke nisu
obvezne upisati obvezne blagajničke zapise.

XX.

Danom stupanja na snagu ove odluke prestaje važiti Odluka o upisu obveznih
blagajničkih zapisa Hrvatske narodne banke (»Narodne novine«, br. 71/2007. i
100/2007.).
Prvi obrazac OBZ po ovoj odluci banke su obvezne dostaviti u Hrvatsku narodnu
banku 20. veljače 2008., kada će sastaviti obračun upisa obveznih blagajničkih
zapisa za obračunsko razdoblje od 1. do 31. siječnja 2008. u odnosu na 31.
prosinca 2007.

XXI.

Ova odluka objavljuje se u »Narodnim novinama«, a stupa na snagu 1. siječnja
2008.

Odluka br.: 798-020/12-07/ŽR
Zagreb, 5. prosinca 2007.

Guverner
Hrvatske narodne banke
**dr. sc. Željko Rohatinski**, v. r.

![](dodatni/378861.gif)
![](dodatni/378862.gif)

Odluka, NN 132/2007-3754
Opći uvjeti korištenjaZaštita privatnosti[Pristup podatcima](/data_access_hr.aspx)[ELI](/about_eli_hr.aspx)

©2026. g. Narodne novine d.d.

, izrada [Novena d.o.o.](http://novena.hr/)